inangka trah Kraton Mataram, Kraton Surakarta isih ngugemi budaya kang turun temurun wiwit biyen. Kayadene caos dahar utawa sesaji kang saben dina Kemis iki tansah diuri-uri tradhisine. Ana kang kandha yen sejatine sesaji iku saka tembung sajen kang tegese samubarang kang mligine arupa dhaharan sing diladekake. Sejatine kabeh mau nduweni tujuan kang baku, yaiku kanggo sarana nyuwun kaslametan kanthi cara nyelarasake antarane jagad cilik lan jagad gedhe (mikrokosmos-makrokosmos). Geseh ing kekarone dipercaya bisa mahanani rasa kang ora tentrem. Karana iku mau, sesaji uga asring kawastanan caos dhahar utawa wilujengan. Mula, ing dina Kemis iku para abdi dalem Kraton Surakarta Hadiningrat katon padha cepak-cepak sesaji ing sadhengah papan kang kinurmatan ing Kraton Surakarta. Kaya dene Sasana Sewaka, Sasana Magangan, Panggung Sanggabuwana, lan sapiturute. “Niki nembe nyepakake caos dhahar kangge sing mboten ketingal. Nanging, niki njih kagem jamasan gamelan sekaliyan. Sesaji kados ngeten niki ajeg saben Kemis lan Selasa Kliwon. Niki werni-werni dhaharan, yen sampun disajekake njih saget kita dhahar sesarengan,” kandhane Karminah (50), salah sijine abdi dalem
